Hof gee België 30 dae om inperkingswette ‘reg te stel’Argieffoto (Foto: congerdesign/Pixabay) ŉ Hof in België het Woensdag die regering opdrag gegee om binne 30 dae pandemie-wetgewing op te stel of die risiko te staan dat van sy anti-Covid-19-beperkings ongeldig verklaar word. Die hof in Brussel het die uitspraak gelewer ná ŉ klag deur die Belgiese Liga van Menseregte. Die Belgiese regering mag appèl aanteken. Die dispuut is soortgelyk aan die stryd in Nederland en Duitsland waar woede teen Covid-19-beperkings ook in die hof beland het. “Die doel van ons optrede is om die parlementêre debat weer in die kollig te plaas,” het Audrey Lackner, prokureur vir die Liga, aan AFP gesê. “Die hof het die onwettigheid van die maatreëls bevestig en die Belgiese staat versoek om te doen wat nodig is om dit wettig te maak.” Alle afsonderings en beperkings in België om die verspreiding van die koronavirus te beperk, is deur ministeriële verordenings gemaak en die parlement is dus omseil. Die regering is ook deur die Europese Kommissie veroordeel omdat hy grensbeheer toegepas het wat vrye beweging tussen België en ander mede-EU-ledestate verhoed. Die stand van sake het burgerlike vryheidsvegters warm onder die kraag en ministers het begin om behoorlike wetgewing saam te stel vir toekomstige pandemies sodat wetmakers nader betrek kan word in die proses. Dit sal egter na verwagting meer as 30 dae lank duur soos wat die hof vereis het. Die plaas eerste minister Alexander De Croo dus in ŉ moeilike situasie. De Croo se kantoor het aan AFP gesê die uitspraak word ondersoek. Lackner het gesê buiten nuwe wetgewing kan die regering ook maatreëls skrap of ŉ nuwe ministeriële verordening opstel wat meer wettig is. België beleef tans ŉ derde golf van die pandemie. Skole en grense is gesluit en jy moet ŉ afspraak maak om nie-noodsaaklike winkels te besoek.